Nariadenie Komisie (ES) č. 753/2004
zo dňa 22. apríla 2004,
ktorým sa vykonáva rozhodnutie Európskeho parlamentu a Rady č. 1608/2003/ES vo vzťahu k štatistike o vede a technike
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 1608/2003/ES z 22. júla 2003 o vypracovaní a vývoji štatistík spoločenstva o vede a technike [1], a najmä na jeho článok 3,
keďže:
(1) Je potrebné prijať opatrenia na vykonávanie jednotlivých štatistických činností, ako je ustanovené v článku 2 nariadenia č. 1608/2003/ES; tieto činnosti sú potrebné na založenie štatistiky spoločenstva o vede, technike a inováciách.
(2) Štatistický program spoločenstva predstavuje rámec pre tvorbu všetkých štatistík spoločenstva a rozhodnutie Európskeho parlamentu a Rady č. 2367/2002/ES zo 16. decembra 2002 o Štatistickom programe spoločenstva na roky 2003 až 2007 [2] presne určil program práce na tvorbu a zdokonalenie štatistík vedy a techniky na obdobie rokov 2003 až 2007.
(3) Je potrebné zaistiť jednotnosť štatistík spoločenstva o vede a technike s ďalšími medzinárodnými normami, čo znamená vziať do úvahy prácu vykonanú Organizáciou pre ekonomickú spoluprácu a rozvoj (OECD) a ďalšími medzinárodnými organizáciami.
(4) Pri vykonávaní rozhodnutia č. 1608/2003/ES, keď sa stanovujú ustanovenia o prístupe k administratívnym zdrojom a dôverným štatistickým informáciám, by sa mal brať na zreteľ rámec poskytnutý nariadením Rady (ES) č. 322/97 zo 17. februára 1997 o štatistikách spoločenstva [3].
(5) Opatrenia ustanovené v tomto nariadení sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Opatrenia na vykonávanie nariadenia č. 1608/2003/ES, ktoré sa týka štatistík spoločenstva o vede a technike sú ustanovené týmto nariadením
Článok 2
1. Toto nariadenie pokrýva nasledujúce oblasti:
a) štatistiku výskumu a vývoja
b) štatistiku o výdavkoch na výskum a vývoj zo štátneho rozpočtu (GBAORD)
c) štatistiku ľudských zdrojov vo vede a technike, vrátane štatistiky podľa pohlavia a o mobilite (HRST), štatistiky o patentoch, štatistiky odvetví s vysokou technológiou a poznatkovo založených služieb a ďalších štatistík o vede a technike.
Pre oblasti citované v bode a) a b), zoznamy štatistických ukazovateľov, činnosti a pokryté sektory, členenia výsledkov, periodicita, konečné termíny pre prenos údajov, pilotné štúdie pre rozvoj, medziiným nových ukazovateľov a ďalších činností, ktoré sa budú vykonávať a prechodné obdobie sú špecifikované v oddieloch 1 a 2 prílohy.
Pre oblasti citované v bode c) sa potrebné údaje získavajú najmä z existujúcich štatistických alebo iných zdrojov údajov v súlade s oddielom 3 prílohy.
2. Na základe záverov správ prezentovaných Európskemu parlamentu a Rade podľa článku 5 rozhodnutia č. 1608/2003/ES, zoznamy štatistických ukazovateľov, činnosti a pokryté sektory, členenia výsledkov, periodicita, konečné termíny pre prenos údajov, zoznam pilotných štúdií a ďalšie charakteristiky stanovené v prílohe tohto nariadenia, tam, kde je to vhodné, budú revidované v pravidelných intervaloch v súlade so postupom uvedeným v článku 4 rozhodnutia.
Článok 3
Členské štáty získavajú potrebné údaje kombináciou rôznych zdrojov, ako sú vzorové prieskumy, zdroje administratívnych údajov alebo iné zdroje údajov. Pokiaľ ide o kvalitu alebo postupy štatistických odhadov, ďalšie zdroje údajov musia byť prinajmenšom rovnocenné so vzorovými prieskumami alebo so zdrojmi administratívnych údajov.
Článok 4
Štatistické oblasti uvedené v prílohe sú založené na harmonizovaných koncepciách a definíciách, obsiahnutých v posledných verziách Frascati manuálu, Canberra manuálu a ďalších harmonizovaných noriem.
Členské štáty uplatňujú tieto harmonizované koncepcie a definície v štatistikách, ktoré sa budú zostavovať.
Správy predkladané Európskemu parlamentu a Rade podľa článku 5 rozhodnutia č. 1608/2003/ES sa odvolávajú na koncepcie, definície a ich aplikácie.
Článok 5
Členské štáty prenášajú ukazovatele uvedené v oddieloch 1 a 2 prílohy Komisii (Eurostatu) tak, že použijú štandardný formát prenosu, ktorý v spolupráci s nimi vymedzila Komisia (Eurostat).
Článok 6
Hodnotenie kvality vykonajú členské štáty a Komisia (Eurostat).
Členské štáty prenášajú Komisii (Eurostatu), na jej žiadosť, informácie potrebné pre hodnotenie kvality štatistík stanovené v prílohe, ktoré sú nutné pre plnenie požiadaviek predloženia správ stanovených v článku 5 rozhodnutia č. 1608/2003/ES.
Článok 7
Toto nariadenie nadobúda účinnosť dvadsiatym dňom nasledujúcim po dni jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 22. apríla 2004